Няма даражэйшай зямлі  
*Васіль Жуковіч*

Між лясамі ды азёрамі —

лугавіны і палі...

Я не ведаю, не ведаю

прыгажэйшае зямлі.

I бярозкі над дарогамі,

і рамонкі ў мурагу,

і крынічанькі празрыстыя

разлюбіць я не змагу.

Морам жыта разліваецца —

нельга позіркам абняць.

Пад нябёсамі пад яснымі

жавароначкі звіняць.

Праплываюць сумнай восенню

над Радзімай жураўлі.

Я не ведаю, не ведаю

даражэйшае зямлі.

3 дрэваў лісцейка асыплецца,

прыйдзе белая зіма.

Родны край, зямля адзіная, —

больш такой нідзе няма.

Хай зямля квітнее краскамі,

хай сняжок на ёй ляжыць,

не змагу нідзе забыць яе,

немагчыма разлюбіць.

Быў я непрыкметны сведка

ледзьве чутнае гамонкі:

размаўлялі шэптам кветкі,

задуменныя рамонкі.

Красачкі рамонку-тату

гаварылі пасля ночкі:

— Так шкада, што не лятаем

мы, як тыя матылёчкі!

— Хто ж прыдумаць мог такое,

быццам не лятаюць кветкі?!

Мы лунаем над зямлёю,

водар — нашы крылы, дзеткі!

Толькі вось зямлю пакінуць

аніколі мы не зможам:

карані ў зямліцы нашы —

у суровай і прыгожай.